
naos-altar se realizează printr-o cameră a mormintelor, cameră ce conţine o scară de urcare spre tainiță 
și baldachinul funerar de deasupra mormântului episcopului Efrem de Rădăuţi (adormit în anul 1626). 
Spaţiul naos-altarului este susţinut la exterior cu ajutorul a cinci contraforți, câte doi spre estul și vestul 
absidelor de nord și sud, și în axul absidei altarului până sub fereastră. 


Încheiem scurta prezentare a tipurilor de biserici ce se regăsesc în Moldova, cu biserica mare a Mănăs- 
tirii Suceviţa (Fig. 223). Construită de fraţii Movilești, între anii 1582-1584, biserica cu hramul Învierea 
Domnului este considerată „testamentul” stilului moldovenescs inaugurat la Pătrăuți. Intrarea în prid- 
vorul bisericii se face atât dinspre sud, cât și dinspre nord prin două foișoare cu coloane specifice stilului 
muntenesc de arhitectură. În afară de acestea, biserica este împărţită în pridvor, pronaos, gropniță, naos și 
altar. Sistemul de boltire al pridvorului propune o cupolă susţinută pe patru pandantivi mari, cupolă ce la 
rândul ei este fragmentată arhitectonic prin intermediul unei stele în opt colțuri. Pronaosul este împărțit 
în două travei despărțite de un arc median, travei ce sunt luminate fiecare de câtre două ferestre și sunt 
acoperite de câte o cupolă susţinută pe trompe. Gropniţa bisericii este dublată de o tainiţă a cărei scară 
începe aici, este luminată dinspre sud și nord, și este acoperită cu o boltă semicilindrică a cărei ax este 
orientat nord-sud. Naos-altarul are un plan triconc, cu abside spre nord, sud și est. Absidele aflate în naos 
sunt străpunse de câte trei ferestre“, iar absida altarului este străpunsă de o singură fereastră aflată în 
axul hemiciclului. Turla ce se înalță deasupra naosului își trimite greutatea spre ziduri cu ajutorul cunos- 
cutului sistem de arce moldovenești încrucișate. Biserica are șapte contraforți, cinci dispuși asemănător 
bisericii de la Moldoviţa (spre estul și vestul absidelor laterale și sub fereastra altarului) și doi dispuși pe 
colţurile de nord-vest și sud-vest ale pridvorului. 


Trecerea în revistă a principalelor monumente din perioada studiată evidenţiază asemănările și deose- 
birile dintre soluţiile arhitectonice ale diferitor etape de dezvoltare a stilului moldovenesc. După cum s-a 
putut observa, construcţia de biserici în Moldova nu se baza pe repetarea acelorași soluţii arhitectonice, 
ci fiecare monument e particularizat prin elemente proprii. Chiar și atunci când încadrăm mai multe 
biserici într-o grupă, deosebirile dintre bisericile aceluiaș grup sunt ușor de sesizat. Monumente care la 
prima vedere sunt identice, așa cum sunt cele de la Arbore și Reuseni, dezvăluie la nivelul bolților soluţii 
diferite. Ordonarea spaţiului arhitectonic după principiile Spațiului Pregătirii și Spaţiului Împlinirii pot 
fi recunoscute însă la toate monumentele moldovenești, această ordonare nefiind de altfel o inovaţie 
moldovenescă, ci o integrare a arhitecturii eclesiale din Moldova în largul context al arhitecturii creștine. 


I.5. BISERICA „SFÂNTA CRUCE” DIN PĂTRĂUȚI - 
NOTE ICONOLOGICE 


Intitulată „Spaţiul sacru creștin și valenţele sale simbolice”, partea a doua a prezentei lucrări anali- 
zează substratul simbolic al edificiului sacru creștin, în general, și a bisericii moldovenești, în particular. 
Concluziile cercetării împart edificiul arhitectonic în două părţi cu semnificaţii complementare: (1) un 
spaţiu al pregătirii, numit și „spaţiu cale”, compus din pridvor, pronaos și gropniță‘; și (2) un spaţiu al 
împlinirii, numit și „spaţiu popas”, compus din naos și altar. 

Așa cum s-a demonstrat fragmentar până în acest punct al cercetării, programul iconografic susţine 
și accentuează împărţirea simbolică și liturgică a edificiului arhitectonic. Următoarele trei capitole vor 


685 Paul Henry, Monumente din Moldova... p. 232. 

686 Acest mod de a rezolva iluminarea naosului cu ajutorul a câte trei ferestre în fiecare absidă va deveni una din caracteristicile 
arhitecturii din Moldova în secolul al XVII-lea. Vezi Sorin Ulea, Prima biserică a Mănăstirii Putna — contribuţie la studiul fazelor 
de dezvoltare a arhitecturii medievale moldovenești, în SCLA-AP, T.16, Nr. 1, p. 35-63, București, 1969, p. 36. 

687 Pronaosul se întâlnește la majoritatea monumentelor, gropniţa și pridvorul având apariţii episodice. 

analiza în mod special interacţiunea dintre arhitectura și iconografia bisericilor de la Pătrăuți, Moldoviţa 
și Suceviţa, cu implicaţiile iconologice specifice fiecăruia dintre cele trei monumente. 


Biserica de la Pătrăuți (Fig. 224)%8 a fost construită de Ștefan cel Mare (1457-1504) în anul 1487. 
Edificiul a rămas astăzi cea mai veche biserică dintre cele păstrate de la acest voievod, datorită faptului 
că alte biserici construite în primii treizeci de ani de domnie nu se mai păstrează sau au fost modificate 
în secolele ulterioare. Un exemplu despre aceste modificări este biserica Adormirii Maicii Domnului de la 
Mănăstirea Putna unde își pregătise din timp loc pentru înmormântare. Construită în anii 1466-1469, 
biserica Putnei va fi radical refăcută în secolul al XVII-lea“. Rămânând cea mai veche biserică de la 
Ștefan cel Mare, Pătrăuții sunt cea mai veche prezenţă a stilului moldovenesc în arhitectură și, până la noi 
descoperiri”, păstrează cel mai vechi program iconografic ce se întinde în toate încăperile unei biserici 
din Moldova“. Biserica este dedicată Sfinżei Cruci și a fost pictată în anii imediat următori construirii 
de către o echipă de zugravi greci. Observaţii asupra paternităţii grecești a picturilor de la Pătrăuți sunt 
făcute de André Grabar, care a atribuit picturile lui Gheorghe din Tricalas%?, zugravul grec înmormântat 
la Hârlău în 1530%. Restaurările recente au confirmat legăturile ce există între iconografia Pătrăuţilor și 
pictura grecească din secolul al XV-lea. Într-un studiu recent, Tereza Sinigalia scria: „Inscripţiile grecești 
de la Pătrăuți și stilul picturilor trimit aproape indubitabil la un șantier itinerant din lumea grecească”. 
La această opinie subscrie și Emil Dragnev: „Cu toate că în această privinţă au fost expuse mai multe 
opinii, credem că prezenţa inscripţiilor grecești poate fi explicată printr-un singur lucru: realizatorii pic- 
turilor au fost greci”. 


Pictura din această biserică este considerată programatică“” datorită faptului că prin intermediul ei, 
Ștefan cel Mare se asociază cu imaginea împăratului roman Constantin cel Mare (306-337). Această 
asociere nu este o noutate în istoria creștinismului. Încă din secolul al IV-lea, Eusebiu din Cezareea, emi- 
nenţa cenușie de la curtea lui Constantin, idealiza imaginea primului împărat creștin și teoretiza impor- 
tanţa urmării acelorași căi pentru fiecare principe creștin ce îi va urma”. Elka Bakalova observă faptul că 
Împăratul Constantin cel Mare a devenit un prototip imperial și un simbol al legitimităţii imperiale, nu 
doar în Bizanţ, ci și pentru toţi conducătorii politici ortodocșis%. Asocierea dintre conducătorii politici 
și împăratul Constantin a fost exprimată, de obicei, în iconografie, prin pictarea reprezentării Sfinţilor 
Constantin și Elena înălțând Crucea, în proximitatea tablourilor votive. În Serbia, poate fi urmărită 
această interacţiune la bisericile de la Mileševo, Staro Nagoricino, Gračanica și Psaca, în Bulgaria la Bo- 
jana și Ba&kovos”, iar în Moldova poate fi urmărită de la Pătrăuți la Suceviţa. 


688 În anul 2010, cu bunăvoința doamnei Olaru Maria, am efectuat o cercetare între fotografiile și clișeele rămase de la 
profesorul universitar Leca Morariu. Pasionat de fotografie, Leca Morariu a fotografiat metodic cele mai importante biserici 
vechi din Bucovina. Am scanat clișeele și am utilizat unele dintre imaginile descoperite în cercetările mele. 

689 Actuala biserică de la Putna este construită în timpul domnitorilor Gheorghe Ștefan și Istrate Dabija, fiind finalizată în 
1662. Vezi Repertoriul..., p. 49; Sorin Ulea, Prima biserică..., în SCIA-AP, T. 16, Nr. 1, București, 1969, p. 35-63. 

690 Care ar putea fi făcute cu ocazia unei restaurări a picturii din Biserica Sfântul Nicolae din Rădăuţi. 

691 Tereza Sinigalia, E glises de Moldavie — Church of Moldavia, în România, Patrimoine Mondial — World Heritage, p. 44. 

692 A. Grabar, Les croisades de l'Europe orientale dans l'art, p. 170. 

693 N. Iorga, Inscripții din bisericile României, vol. 1, p. 6. 

694 Tereza Sinigalia, Relația dinrre..., p. 61. 

695 Emil Dragnev, Enigma Pătrăuților, O versiune de interpretare, nota 72, p. 164. 

696 Răzvan Theodorescu, Această poartă a creștinătății, p. 1-16. 

697 Emilian Popescu, Szudiu introductiv la Viața lui Constantin cel Mare, p. 12. 

698 Elka Bakalova, The image of the ideal ruler in medieval bulgarian literature and art, p. 41. Pentru mai multă bibliografie pe 
această temă, a se vedea nota 23, p. 70, din lucrarea citată. 

699 Petre Guran, Nouveau Constantine, Nouveau Silvestre, p. 137. 

Pentru Ștefan, imboldul de a fi un Nou Constantin trebuie să fi fost ceva mai mult decât pentru alţi 
principi deoarece el este contemporan tragediei căderii Constantinopolui. În 1453, când Mahomed al 
II-lea intra în biserica imperială a Bizanțului și o proclama moschee”, Ștefan era adolescent și se pre- 
gătea pentru a urca pe tronul Moldovei”. Este imposibil ca momentul dramatic al islamizării cetăţii 
Sfântului Constantin, eveniment ce a declanșat un val de surprindere și groază în Europa creștină”, 
să nu fi afectat educaţia tânărului principe. Ajuns în 1457 pe tronul înălţat de strămoșii săi la Suceava, 
Ștefan e nevoit să fie un urmaș al Sfântului Constantin, deoarece turcii erau la Dunăre și forţau să treacă 
în nord. Voievodul își pune viaţa pentru apărarea identităţii creștine. În primii treizeci de ani ai domniei 
își modernizează ţara construind infrastructură militară și civilă'%. Îşi adună o armată foarte eficientă cu 
ajutorul căreia impune respect ungurilor, tătarilor, polonilor și turcilor. Învinge armatele lui Mahomed al 
II-lea și îl determină pe acesta să se deplaseze personal în 1476 la Suceava în încercarea fără de succes de 
a-l îndepărta pe Ștefan din tronul Moldovei. 


Atunci când turcii devin însă prea puternici, în timpul lui Baiazid al II-lea, voievodul moldav rămâne 
fără aliaţii antiotomani și pierde două cetăţi importante”. Este vorba despre porturile de la Dunăre și 
Marea Neagră: Chilia și Cetatea Albă. 

În aceste condiţii, Ștefan e nevoit să încheie pace cu turcii și, din 1487, începe să construiască bise- 
rici, urmând exemplul aceluiași împărat Constantin cel Mare, care dăruise creștinilor biserici pe întreg 
cuprinsul imperiului”. Prin efortul făcut de împărat în secolul al IV-lea, creștinismul a ajuns până la 
Ștefan. În urma păstrării şi descoperirii”? frescelor de la Pătrăuți putem vorbi despre un program de 
promovare a creștinismului după exemplul împăratului Constantin. Reprezentarea iconică a primului 
împărat creștin este pictată în biserică de cinci ori (deasupra ușii de intrare, în Cava/cadă, în Tabloul Vo- 
tiv, împreună cu mama sa și Crucea în partea de nord a ușii naosului, în intradosul arcului descendent 
median dintre turlă și altar), iar a mamei sale Elena, de șapte ori (deasupra ușii de intrare în pronaos, în 
cele patru scene ale aflării Crucii din pronaos, împreună cu fiul ei și Crucea în partea de nord a ușii nao- 
sului, în intradosul descendent median amintit mai sus). Și aceasta nu este tot. O parte din reprezentări 
sunt inedite. Împăratul este pictat în scena Cava/cadei Sfintei Cruci conducând împreună cu Arhanghelul 
Mihail o neobișnuită armată de sfinţi militari ce sunt chemaţi în ajutorul Moldovei. De asemenea, per- 
sonajul preferat în interiorul tabloului votiv ca împreună-rugător către Hristos nu este altul decât același 
împărat, pictat mai apoi împreună cu mama sa Elena și în fruntea unei serii de reprezentări ale muceni- 
cilor, deasupra sfântului altar. Unicitatea reprezentărilor ne poate vorbi despre crearea programului ico- 
nografic de la Pătrăuți la curtea lui Ștefan cel Mare. Analizând iconografia de la Pătrăuți, André Grabar 
atrage atenţia despre valorile simbolice și alegorice ale acesteia: „procesiunea sfinţilor militari sub semnul 


700 A.A. Vasiliev, Isforia Imperiului Bizantin, p. 615. 

701 Ștefan S. Gorovei, Maria Magdalena Székely, Princeps omni laude maior, O istorie a lui Ştefan cel Mare, p. 11-12. 

702 Răzvan Theodorescu, Arezzo și Pătrăuții, în Istoria văzută de aproape, p. 80-81; Eugen Denize, Impactul căderii 
Constantinopolului asupra spațiului românesc, p. 125. 

703 Dumitru Năstase, Despre spațiul funerar... p. 207; loan Solcanu, Arhitectura: tradiție şi inovaţie, p. 18-19. 

704 Ștefan S. Gorovei, Pacea mo/do-otomană din 1486. Observaţii pe marginea unor texte, p. 507. 

705 Până astăzi se păstrează pe teritoriul României 21 de biserici cu pisanie completă, 9 biserici atribuite arheologic și 3 biserici 
boierești din timpul lui Ștefan cel Mare. Conform Gabriel Herea, De ce este sfânt Ștefan cel Mare?, Pătrăuți, 2006, p. 20-22. 

706 Vezi The Dictionary of Art, vol. 9, p. 522. 

707 Despre reprezentarea lui Constantin și a mamei sale Elena deasupra ușii de intrare nu s-a știut până în anul 1989, când 
Tatiana Pogonat și Oliviu Boldura au decapat mortarele de pe faţada de vest și au descoperit fragmentele Judecăţii de Apoi și 
ale icoanei de hram: Sfânta Cruce, înălţată de Constantin și Elena (Vezi notele referitoare la descoperirea picturii exterioare de 
la Pătrăuți scrise de Oliviu Boldura în Inzervenții de conservare — restaurare a picturii murale exterioare de la Biserica Mănăstirii 
Suceviţa, p. 159-164). Despre reprezentarea descoperirii Sfintei Cruci de către Împărăteasa Elena în ciclul existent pe peretele 
de est al pronaosului nu s-a știut până în 2004, când Ion Chiriac a curăţat pereţii pronaosului. Despre reprezentarea sfinţilor 
împărați Constantin și Elena, împreună cu sfinţii mucenici, în intradosul arcului descendent median nu s-a știut de asemenea 
nimic până în anul 2007 când loan Chiriac a curăţat această zonă dintre turlă și altar. 

victoriei creștine capătă un sens alegoric. Așa cum în vechime împăratul Constantin a învins pe păgâni, 
tot așa Ștefan al Moldovei, un nou Constantin, va învinge pe dușmanul necredincios”7%. 

Referindu-ne la pictura exterioară de la Pătrăuți, trebuie să spunem că atunci când a fost descoperită 
scena Judecății de Apoi de pe exteriorul peretelui de vest (Fig. 225), ea a fost datată la mijlocul secolului 
al XVI-lea, pe baza teoriei care atribuia exclusiv lui Petru Rareș inovaţia pictării la exterior”. Încă din 
1969 însă, Vasile Drăguţ ajunsese la concluzia „că primele încercări de pictură exterioară fuseseră făcute 
în Moldova încă din secolul al XV-lea, cele mai vechi fragmente fiind acelea de pe fațadele bisericilor de 
la Voroneţ și Neamţ”!%. În 1981, profesorul Ion Solcanu reafirma: „pictura exterioară din Moldova își are 
începuturile în vremea domniei lui Ștefan cel Mare”. Argumentele în favoarea veridicităţii observaţiilor 
lui Drăguţ s-au înmulţit pe măsură ce monumentele au fost supuse procedurilor de restaurare și s-au 
descoperit în exteriorul bisericii lui Ștefan cel Mare de la Voroneţ fragmente de frescă anterioare inter- 
venţiei lui Grigore Roșca”, iar la Pătrăuți s-a putut observa unitatea stilistică, tehnică și lingvistică din- 
tre interiorul și exteriorul bisericii. Imediat după începerea lucrărilor de restaurare, istoricul basarabean 
Emil Dragnev scria: „Înainte de a ne grăbi s-o atribuim (Scena Judecății de Apoi n. G.H.) vremii lui Petru 
Rareș, trebuie să luăm în seamă că ea este însoţită de inscripţii grecești, la fel ca picturile din interiorul 
bisericii, iar însăși tema nu denotă încă gradul de elaborare caracteristic Judecăţilor rareșiene'”%5. 


Spațiul Pregătirii 


Interacțiunea dintre arhitectura și pictura bisericii de la Pătrăuți poate fi analizată încă de la exteriorul 
bisericii. Scena Judecății de Apoi, pictată în zona de intrare a bisericii, este structurată în funcție de di- 
mensiunile mici ale monumentului și de plasarea ușii de intrare spre pronaos în centrul peretelui acoperit 
de pictură. Compoziţia iconografică este rânduită în armonie cu arcul frânt al portalului gotic de la in- 
trarea în pronaos. Tronul Hetimasiei este pictat deasupra acestui portal. Adam și Eva, așezați în genunchi 
în dreapta și stânga Tronului, creează două linii asemenea arcuirilor laterale ale mulurilor portalului gotic. 
Râul de foc ce pornește de sub picioarele lui Iisus Hristos (imaginea lui Hristos nu se păstrează”) trece 
paralel cu spatele Evei, preluând paralelismul cu arcuirea dinspre sud a portalului. Iar pentru ca efectul 
interacțiunii între arhitectură și pictură să fie deplin, pictorul oferă o generoasă suprafaţă Luptei îngerilor 
cu demonii pentru sufletele oamenilor, scenă pe care o tratează ţinând cont de liniile compoziționale deja 
amintite. Cei doi îngeri pictaţi monumental sunt așezați într-o evidentă continuitate geometrică cu linia 
pornită prin pictarea Evei. Această linie este prelungită prin aripa, braţul și sulița îngerului. Demonii 
încearcă să încline balanţa către iad, dar fără succes. Balanța va fi pictată mai înclinată către rai, devenind 
astfel un simbol al nădejdii nutrite de cei se apropie de biserică. 


708 A. Grabar, Les croisades de l'Europe orientale dans l'art, p. 169-175. 

709 Vasile Grecu încercase să descopere o evoluţie a picturii exterioare, pe care o consideră iniţiată în Serbia secolului al 
XIV-lea și adusă în Moldova de Elena Brancovici, soţia lui Petru Rareș. Vezi Influenze sârbești în vechea iconografie bisericească a 
Moldovei, p. 242. Despre o influenţă sârbească în iconografia moldovenească vorbește și André Grabar. Acesta însă consideră că 
modelul cultural a ajuns în Moldova datorită prestigiului de care se bucura Patriarhatul de Peć, la a cărui catedrală patriarhală 
se experimentase pictura exterioară încă din secolul al XIV-lea. Vezi L'origine des façades peintes des Églises Moldaves, p. 376-382. 
710 Vasile Drăguţ, Dragoş Coman maestrul frescelor de la Arbore, p. 13. 

711 Ion I. Solcanu, Datarea ansamblului de pictură de la biserica Arbure. II Pictura exterioară. Începuturile picturii exterioare din 
Moldova, p. 167. 

712 Oliviu Boldura, Cercetări stratigrafice și tehnologice privind pictura de la Biserica Mănăstirii Voroneţ, în RMI, Nr. LXXVI, 
INMI, București, 2007, p. 21-31; Idem, Intervenția de conservare-restaurare, o etapă pentru conservarea în timp a picturilor murale 
de la Biserica Mănăstirii Voroneţ, p. 208. 

713 Emil Dragnev, Enigma Părrăuților, O versiune de interpretare, p. 80. 

714 Biserica a stat peste 150 de ani fără acoperiș și infiltraţiile au afectat partea superioară a picturii exterioare. În ciuda acestui 
fapt, pictura păstrată este într-o stare foarte bună. Vezi Erast Hostiuc, Isforicu/ fostei Mănăstiri de maici din Pătrăuți pe Suceava, 


p. 18. 

Restaurările din anii 2003-2004 au dus la reconsiderarea analizelor ce privesc iconografia pronaosului 
de la Pătrăuți. Descoperirea de sub fum și praf a unor scene noi au lămurit faptul că celebra Cavalcadă 
a Sfintei Cruci” (Fig. 37), nu este o reprezentare răzleaţă a unor idei, ci se încadrează într-un context 
mai amplu realizat în biserica Sfintei Cruci de la Pătrăuți prin interacţionarea a două cicluri iconografice 
ce în alte condiţii pot exista individual. Este vorba despre Ciclul îngeru/ui”S şi Ciclul Sfintei Cruci, unite 
tematic prin scena Cava/cadei unde Arhanghelul Mihail și Constantin cel Mare conduc detașamentul 
mucenicilor ce au fost uciși pentru Cruce. 

Ciclul îngerului este compus din scenele Jertfa lui Avraam și Ospitalitatea lui Avraam aflate în registrul 
al doilea de pe peretele de sud, Pocăãința regelui David și Biruinţa celor trei tineri în cuptorul cu foc păstrate 
fragmentar la același nivel pe peretele de nord, Daniel în groapa cu lei din decroșul glafului ferestrei de 
nord, la care se adaugă Cavalcada Sfintei Cruci ce ocupă întreg peretele de vest. Ciclul Crucii”! este re- 
prezentat în primul rând de patru scene aflate pe peretele de est, scene ce surprind descoperirea Sfintei 
Cruci de către Împărăteasa Elena''5, Cele patru scene din registrele doi și trei ale peretelui de est sunt: 
Interogarea iudeilor de către împărăteasa Elena, Căutarea Sfintei Cruci, Aflarea Sfintei Cruci şi Adeverirea 
Sfintei Cruci'*. La acestea se adaugă scena Cava/cadei, compoziţie care unește în ea elemente ce o pla- 
sează în două cicluri iconografice. Cu cele două cicluri prezentate până în prezent interferează scene ce 
accentuează aspecte existente deja. 

Glaful ferestrei de nord al pronaosului adăpostește interacțiunea dintre reprezentarea Prorocu/ui Daniel şi 
a Sfintei Mucenife Marina. Asocierea se produce în același context al spectrului biruinţei asupra diavolului. 
Marina este înfățișată lovind cu ciocanul capul diavolului, iar profetul este înfățișat în groapa cu lei îmblân- 
ziţi. Victoria asupra diavolului nu se face doar prin uciderea lui ci și prin îmblânzirea lui. În fapt, biruinţa 
asupra diavolului este tot o îmblânzire, ţinând cont de calitatea ontologic angelică a îngerilor răi. Leul, pictat 
la picioarele prorocului Daniel, este perceput în tradiţia iudeo-creștină ca simbol al diavolului”. 

În timpanul arcului dinspre sud s-au păstrat fragmente importante din două scene dedicate Sfântului 
loan Botezătorul: Banchezu/ lui Irod şi Tăierea Capului Sfântului loan. Dacă ţinem cont de calitatea an- 


gelică cu care este investit loan de către Hristos”?! 


, calitate surprinsă în unele icoane și folosită ca prim 
argument al angelicităţii monahismului, ciclul jertfirii lui loan interacționează cu Ciclul îngerilor. Dacă 


însă ne raportăm la Oastea Cerească a mucenicilor, loan este prototip al muceniciei fiecăruia dintre ei. 


715 Istoriografia de artă folosește pentru această compoziţie mai multe nume: Cavalcada Sfântului Constantin, Cavalcada 
Sfinților mucenici, Cavalcada Sfintei Cruci etc. În lucrarea de faţă vom folosi denumirea de Cavalcada Sfintei Cruci, deoarece 
considerăm că întreaga compoziţie este gândită în jurul ideii de Cruce și Jerfă pentru păstrarea Crucii, Crucea semnificând 
paradigma cultural-religioasă creștină. Astfel, denumirea de Cavalcadă a Sfintei Cruci este o soluţie ce cuprinde mai mult din 
semantica scenei. Vezi și Vasile Drăguţ, Pictura murală din Moldova, p. 13. 

716 În urma cercetărilor efectuate în anul 2004, cercetări în care s-a implicat și autorul prezentei lucrări, istoricul Emil Dragnev 
va publica în anul 2005, studiul Primul ciclu cunoscut al Arhanghelului Mihail din pictura murală a Moldovei medievale, în Analele 
Putnei, II, 2006, nr. 1-2, p. 111-127. 

717 Un ciclu al descoperirii Crucii se poate vedea și în pronaosul bisericii de la Arbore. Acolo însă se poate vorbi și despre 
un ciclu Constantin cel Mare, dat fiind faptul că în același registru cu Descoperirea și Înălțarea Crucii şi cu Viziunea Sfântului 
Împărat Constantin este pictat și Sinodul I Ecumenic, convocat de Constantin cel Mare (vezi Tereza Sinigalia, Din nou despre 
picturile din pronaosul bisericii din satul Arbore, în RMI, Nr. LXXIV, 1/2005, INMI, București, p. 44-55, p. 48). 

718 Trebuie menţionat faptul că ocniţa dedicată în epocă pictării icoanei de hram, ocniță aflată la Pătrăuți în mijlocul celor 
patru scene din ciclul descoperirii crucii, este albă. Fresca originală se păstrează fără urme de culoare, iar icoana Înălzării Sfintei 
Cruci, care este hramul bisericii, lipsește. Urmele de eroziune mecanică vizibile în fresca rămasă nepictată ne duce cu gândul că 
în ocniţă a fost montată o icoană de lemn care s-a distrus în contextul unui nefericit eveniment a cărui istorie nu a ajuns până 
la noi. 

719 Emil Dragnev, Programul iconografic al pronaosului bisericii Sf. Cruce din Pătrăuți, în Revista de Istorie a Moldovei, nr. 3, 2005, 
p. 19. 

720 1 Petru 5, 8: „... diavolul umblă, răcnind ca un leu...”. 

721 Matei 11, 10-11: „Că el este acela despre care s-a scris: Iată Eu trimit, înaintea feţei Tale, pe îngerul Meu, care va pregăti 
calea Ta. Adevărat zic vouă: Nu s-a ridicat între cei născuţi din femeie unul mai mare decât loan Botezătorul”. 

În timpanul arcului dinspre vest se păstrează Nunta din Canna Galileii. Chiar dacă la prima vedere nu 
pare a exista o legătură directă cu restul ansamblului iconografic din pronaos, scena propune profunde 
semnificaţii euharistice. Tematica euharistică se completează în pronaos cu scenele Jerzfei lui Avraam şi 
Ospitalităţii lui Avraam, demonstrând încă o dată că iconografia pronaosului de la Pătrăuți nu delimitea- 


ză ciclurile iconografice, ci le gândește în marele ansamblu al învăţăturii creștine. 


Pronaosul de la Pătrăuți - Capelă anexă 


Pronaosul Pătrăuţiului se individualizează iconografic faţă de celelalte biserici ce îi vor urma. Pictarea 
în cupola acestui spaţiu a imaginii lui lisus Hristos Pantocrator”? acordă programului iconografic din 
această încăpere o independenţă sporită faţă de iconografia naosului. Biserica este un microcosmos, ima- 
gine a macrocosmosului ordonat în jurul lui Dumnezeu. De obicei, în cupola pronaosului este înfățișată 
Maica Domnului a Întrupării, acest lucru investind pronaosul cu semnificaţii legate de perioada Vechiu- 
lui Testament și așezându-l în iconomia simbolică a bisericii-microcosmos în dependenţă de reprezen- 
tarea lui Iisus Hristos Pantocrator din cupola naosului. În condiţia în care deasupra pronaosului apare 
reprezentarea Pantocratorului, acest lucru va genera un microcosmos independent de cel simbolizat de 
naos-altar. Astfel, poate fi specificată o diferenţă simbolică între cele două spaţii liturgice, diferenţă ge- 
nerată probabil de slujbele ce erau oficiate aici. 

În aceste condiţii, putem vorbi la Pătrăuți de o accentuare a dihotomiei dintre Spațiul Pregătirii şi 
Spaţiul Împlinirii. Rolul introductiv al spaţiul de dinaintea portalului de trecere în naos-altar (în cazul 
acesta, spaţiul respectiv rezumându-se la pronaos și pictura exterioară) fiind susţinut de pictarea lui Ii- 
sus Hristos Pantocrator în cupola pronaosului și a imaginii Sfinţilor Ierarhi loan Gură de Aur și Vasile 
cel Mare ca păzitori ai pragului de trecere în naos-altar (Fig. 226). Prezenţa Pantocratorului este con- 
siderată de Emil Dragnev drept „cea mai substanţială deviere ... de la sistemul de decorație consacrat 
pentru acest compartiment al bisericii ... Practic, axiomatică pentru arta paleologă și postbizantină este 
reprezentarea în acest loc a Maicii Domnului”.7% Asociind prezenţa Pantocratorului cu ierarhii ce pă- 
zesc în mod cu totul neobișnuit pragul de trecere spre naos-altar și cu reprezentarea Maicii Domnului 
Vlaherniotissa, Dragnev concluzionează că avem în pronaosul de la Pătrăuți un grupaj iconografic ce 
aduce împreună reprezentări specifice altarului (Maica Domnului şi Ierarhii), naosului (Panzocratorul şi 
Prorocii) şi pronaosului (încăperea pe care o analizăm). Văzută astfel, fresca din pronaosul Pătrăuţiului 


„ar putea constitui programul iconografic al unei capele cu spaţiul interior nedivizat””* 


„a unei capele 
anexă. 

Analizând programele iconografice din bisericile bizantine de la Mistra, Suzy Dufrenne ajunsese la 
concluzia că prezenţa capelelor anexă în jurul bisericilor este o linie caracteristică a arhitecturii bizanti- 
ne'%. Iconografia acestor capele diferă de la un monument la altul. Există însă un grup de capele anexă 
a căror program iconografic e asemănător celui din pronaosul de la Pătrăuți. Autoarea studiului citat 
spune despre capela de nord-est a bisericii Sfânta Sofia din Mistra că „programul său apare ca o reducere 
a unui program iconografic al unei biserici de cult normale”, cu lisus Hristos în cupolă și o iconogra- 
fie ce corespunde altarului, în partea de est7%. Un alt cercetător ce a dedicat un studiu întreg capelelor 
anexe din bisericile bizantine este Gordana Babić. Aceasta clasifică capelele anexă în funcţie de utilitatea 
lor liturgică, în comparaţie cu Catholiconul, biserica mare, unde se săvârșește regulat Sfânta Liturghie. 
Astfel, sunt identificate capelele comemorative, considerate succesoare ale Martyrion-ului, unde pot fi 


722 Imaginea lui lisus Hristos Pantocrator a fost prezentă și în cupola pronaosului bisericii lui Neagoe Basarab de la Curtea 
de Argeș (Vezi Louis Reissenberg, L eg/ise du Monastère Episcopal de Kurtea d'Argis en Valachie, Vienne, 1867, p. 11). 

723 Emil Dragnev, Programul..., p. 20. 

724 Ibidem. 

725 Suzy Dufrenne, Les programmes iconographique ..., p. 44. 

726 Ibidem, p. 46-47. 

înmormântați membri ai comunităţii sau ctitori, și unde se săvârşeşte Sfânta Liturghie ocazional. Pe lân- 
gă aceste capele comemorative există și alte capele, care pot servi unor raţiuni votive, sau pot fi utilizate 
pentru a pregăti cele sfinte în vederea săvârșirii Liturghiei. O asemenea capelă este Proscomidiarul”?. 
Reprezentarea Pantocratorului în cupola pronaosului nu mai este păstrată astăzi în alte biserici din 
Moldova'%, fiind înlocuită de obicei cu imaginea Fecioarei Maria cu Pruncul. Această înlocuire se face 
pe fondul accentuării semnificaţiilor veterotestamentare ce se atribuie pronaosului și spaţiului pregătirii, 
dar nu devine o regulă exclusivă și obligatorie. Astfel, în pronaosul bisericii Sf. Gheorghe din Suceava, 
cupola traveii de est înfățișează reprezentarea Fecioarei, dar cupola traveii de vest propune o reprezentare 


a Botezului Domnului, fapt ce pare a aminti de utilitatea baptismală a pronaosului. 


Tot în contextul capelelor anexă ar putea fi interpretate și spaţiile funerare din pronaosurile de la 
Dolheștii Mari și Arbore, unde programele iconografice utilizează elemente plastice folosite în mod 
obișnuit în spaţii diferite ale bisericii. De această dată am avea de-a face cu spaţii create pentru a susţine 
slujbele dedicate pomenirii celor adormiţi. La Dolhești, în nișa funerară ce adăpostește mormântul hat- 


manului Șendrea se păstrează până astăzi un program iconografic”? 


ce deţine elemente plastice uzuale 
altarului (Sfinzi ierarhi pictaţi cu veșminte liturgice și în poziţie de rugăciune, Pruncul în patenă) şi naosu- 
lui (Tronul Hetimasiei, Cel Vechi de Zile și Iisus Hristos, Sfinţi evangheliști), la care se adaugă elemente ce 
ar putea aparţine pronaosului (Tabloul funerar, mucenici și profeţi). Aceleași elemente pot fi urmărite și în 
arcosolium-ul din pronaosul de la Arbore. Tronul Hetimasiei este pictat în cheia de boltă, iar în jurul lui 
sunt Evangheliști, Ierarhi în veșminte liturgice și diaconi slujind. Acest tip de program iconografic a atras 
mereu atenţia istoricilor de artă. S-a scris despre nișa funerară de la Dolheștii Mari că este „o versiune 
rezumată, condensată, a ceea ce trebuia să fie un ansamblu iconografic complet”. Mai mult decât atât, 
analizând același ansamblu iconografic, I.D. Ștefănescu îl vede ca pe o materializare plastică a Slujbei 
Proscomidiei'*!, identificând în pictura nișei funerare toate persoanele prezente simbolic, în diferite for- 
me geometrice din prescură, pe Sfântul Disc™”. 


Unii cercetători ai arhitecturii și iconografiei moldovenești”? 


consideră însăși camera mormintelor 
(gropniţa) ca fiind o capelă anexă bisericii, capelă inserată în parcursul longitudinal al edificiului datorită 
specificului arhitectonic moldovenesc ce nu a dezvoltat capele anexă în lateralele de nord sau de sud, așa 


cum se întâmpla în spaţiul bizantin. 


Binecuvântată este oastea Marelui Impărat Ceresc 


Monumentala Cava/cadă a Sfintei Cruci, pictată pe peretele de vest al pronaosului, este o icoană 
teologică ce propune o soluţie compoziţională excepţională (Fig. 37). Asocierea a diferite personaje din 
diferite perioade de timp duce la non-istoricitatea scenei. Ceea ce unește elementele acestei compoziţii 
este ideea biruinţei în numele crucii. Crucea, simbol eshatologic al Fiului Omului”, apare în interio- 


rul elementului plastic ce semnifică cerul, iar alături de ea a fost inserată inscripţia văzută de împăratul 


727 Gordana Babić, Les chapelles annexes, recenzie în Revue des étude byzantin, nr. 29, 1971, p. 340. 

728 Constanța Costea consideră că o reprezentare a lui Iisus Hristos a existat în cupola pronaosului de la Dobrovăț. Din păcate, 
cupola nu se păstrează. Vezi Nartexu/ Dobrovăţului — Dosar arheologic, p. 10. 

729 Tereza Sinigalia, Programul iconografic al spațiului funerar din Biserica Tăierea Capului Sf. loan Botezătorul din satul Arbore, 
p. 30. 

730 Sorin Ulea, Istoria artelor plastice în România, vol. I, p. 348. 

731 A se vedea Fig. 55 (Proscomidia). 

732 1.D. Ştefănescu, L I//usrration..., p. 45-46. 

733 Ecaterina Cincheza Buculei, Programul iconografic al gropnifelor moldovenești (secolul al XVI-lea), p. 86; Vlad Bedros, Rolul 
ideologiei politice în apariția şi fixarea tipului de necropolă voievodală în Moldova secolelor al XV-lea şi al XVI-lea, în RMI, An 
LXXII, Nr.1, 2001-2003, p. 35-40. 

734 Matei 24, 30: „Atunci se va arăta pe cer semnul Fiului Omului...” 

Constantin pe cer în momentul viziunii de la Pons Milvius™™: „În acest semn vei învinge”. Comparând 
Cavalcada de la Pătrăuți cu ansamblul iconografic al Vieţii Impăratului Constantin executat în 1466 la 
Arezzo de Piero della Francesca, istoricul Răzvan Theodorescu consideră cele două expresii plastice a fi 


757. Viziunea de la Pons Milvius nu este dedicată doar Împăratului 


generate de același context antiotoman 
Constantin ci este revelaţia unui arhetip ceresc ce va aduce biruinţă mucenicilor și mai apoi ctitorului 
bisericii de la Pătrăuți. Biruinţa mucenicilor, mult cântată în cântecele liturgice și exemplificată icono- 
grafic în compoziţiile cu mucenici ucigând balauri sau împărați persecutori, nu aparţine timpului-durată 
existent pe pământ, ci aparţine timpului primordial, eshatonului angelic. Anca Vasiliu atrage atenţia 
asupra faptului că această iconografie nu are nimic „istoric” și că nu se poate vorbi aici despre ideologie. 
Cavalcada nu a fost pictată pentru a mobiliza armata în vederea participării la un război material, ci acte- 
le de eroism surprinse în compoziţie sunt „gesturi originare, fondatoare și eshatologice, victoria obţinută 
fiind de ordin spiritual”%8. André Grabar consemnează unicitatea scenei și o consideră o expresie plastică 
a preocupărilor spirituale și militare ce dominau la sfârșitul secolului al XV-lea curtea lui Ștefan cel Mare. 
Istoricul de origine ucraineană vede aici mărturisirea activităţii cruciate ce a dominat preocurările voie- 
vodului moldav de a apăra creștinismul după Căderea Constantinopolului””?. 

Deși au fost uciși trupește pe pământ, acești sfinţi sunt așteptați de Dumnezeu pentru a-i încununa cu 
biruinţa [IV.5]. Pictorul își gândește compoziţia astfel încât să poată cuprinde 13 personaje în aproape 
5 metri liniari. Personajele sunt desenate grupate în interacţiune. Pentru a accentua acestă interacţiune, 
pictorul îi înfățișează pe Teodor din Tir și pe Teodor Stratilat îmbrăţișaţi (Fig. 227). Ideea frăţietăţii în 
biruinţă se extinde simbolic asupra întregii armate condusă de Arhanghelui Mihail și călăuzită de Cruce. 

Foarte interesantă este sinonimia semantică pe care o construiește imnografia liturgică între mucenici 
și îngeri. Un cânt întâlnit de mai multe ori în perioada Triodului” este destul de clar în această direc- 
ţie: „Binecuvântată este oastea Împăratului cerurilor“. Că de au și fost pământeni mucenicii, dar s-au 
sârguit a ajunge la vrednicia îngerească; de trupuri neîngrijindu-se și prin pătimiri, cinstei celor fără de 
trupuri învrednicindu-se”®. Iar cântarea mucenicilor prezentă în tot anul bisericesc îi pune pe aceștia 
alături de îngeri: „Ce vă vom numi pe voi sfinţilor? Heruvimi? Că întru voi S-a odihnit Hristos. Serafimi? 
Că neîncetat L-aţi slăvit pe EL. Îngeri? Că de trup v-aţi lepădat. Puteri? Că lucraţi cu minunile. Multe 
sunt numirile voastre, dar mai multe-s darurile””%. După cum se poate observa, mucenicilor li se acordă 
o cinste similară locuitorilor lumii inteligibile, fiind puși alături de ierarhiile cerești, pentru tăria pe care 
au avut-o de a depăși lumea materială încă de atunci când erau pe pământ. Prin rezistenţa vizionară în 
credinţă, ei au pregustat viaţa îngerilor, adică eshatonul, încă din timpul acestei vieţi. Esenţa teologică a 
creștinismului — comuniunea în iubire”* — își pune amprenta decisiv asupra definirii „mucenicului”. Mu- 


cenicul nu este un accident singular și individualist, ci este integrat într-o armată biruitoare. Iconografic, 


735 Eusebiu de Cezareea, Viața lui Constantin, p.29 şi 76: „Şi cum şedea împăratul înălţând astfel rugăciune stăruitoare, i 
s-a arătat un semn cu totul fără de seamăn de la Dumnezeu. Era cam pe la ceasurile amiezei, când ziua începuse să scadă și 
Constantin a văzut cu ochii săi pe cer, deasupra soarelui, semnul de biruinţă al crucii, făcut din lumină și deasupra o inscripţie: 
«întru aceasta vei învinge», după care la vederea unei asemenea priveliști și el și întreaga armată (care îl însoțea în expediţie) 
și asistase la minune au fost cuprinși de frică”. 

736 Inscripţia de la Pătrăuți este în limba greacă. Pentru traducerea inscripţiilor din pronaosul de la Pătrăuți, a se vedea Emil 
Dragnev, Programul... p. 15-26. 

737 Răzvan Theodorescu, Bucovina..., p. 16; Idem, Această poartă a creștinătății, p. 6. 

738 Anca Vasiliu, Monastères de Moldavie..., p. 41. 

739 André Grabar, Les croisades..., p. 169-175. 

740 Adică începând cu a treia duminică înainte de Postul Mare și tot Postul Mare. 

741 Această primă propoziţie a imnului este folosită în Rusia ca titlu pentru diferite icoane în care apar procesiuni conduse de 
Arhanghelul Mihail. (conform Emil Dragnev, Enigma Părrăuților..., p. 76.) 

742 Triod, ediţia a VIII-a, 1986, p. 104, 192, 415, 629. 

743 Ibidem, p. 161, 216, 336, 384, 643. 


744 Ioan 13, 35: „Întru aceasta vor cunoaște toţi că sunteţi ucenicii Mei, dacă veţi avea dragoste unii faţă de alţii”. 

Oastea Mucenicilor apare pictată în Moldova la Pătrăuți. Identificarea făcută de istoricul Dragnev”* prin 
traducerea unui fragment de inscripţie: „...oșzenii marelui împărat ceresc...” demonstrează existența co- 
nexiunilor dintre imnografia-liturgică și iconografie în secolul al XV-lea în Moldova. 


Maica Domnului, usă a raiului 


Interacțiunea dintre pictură și arhitectură se realizează în contextul portalului de trecere în naos (Fig. 
226). Simbol al ușii Ierusalimului ceresc, portalul de intrare în spaţiul liturgic e străjuit la Pătrăuți de Maica 
Domnului, recunoscută simbolic ca ușă a raiului)” [1V.2.6], și de Sfinții loan Gură de Aur şi Vasile cel Mare, 
cei doi autori de anafora liturgică în Biserica Ortodoxă. 

Asocierea dintre reprezentarea Fecioarei Maria și ușile de intrare în naos sau pronaos poate fi urmărită și 
în bisericile de la Arbore, Bălinești, Neamţ, Baia, Sf. Gheorghe-Suceava, Voroneţ, Moldoviţa și Humor”. 

Profesorul Constantine Cavarnos observă faptul că interacţiunea dintre ușa de intrare în naos și icono- 
grafia adiacentă este exploatată în biserica Sfânta Sofia din Constantinopol, în biserica Hosios Lukas din 
Beotia și în biserica Mănăstirii Chora din Constantinopol. În monumentele enumerate, „deasupra ușii 
care duce din pronaos în naos este înfățișat Hristos ca „Ușă” sau ca „Învăţător”?%8, Autorul citat recunoaște 
textele inscripţionate în reprezentările enumerate ca aparţinând evangheliștilor loan: „Eu sunt ușa: de va 
intra cineva prin Mine, se va mântui” (10,9); „Eu sunt Calea, Adevărul și Viaţa. Nimeni nu vine la Tatăl 
decât prin Mine” (14, 6); „Eu sunt Lumina lumii; cel ce Îmi urmează Mie nu va umbla în întuneric, ci va 
avea lumina vieţii” (8, 12); și Matei: „unul este Învățătorul vostru: Hristos (23, 8)7%. Reprezentările de la 
Pătrăuți și Arbore, în care Fecioara este pictată împreună cu Pruncul Iisus pot fi încadrate în paradigma 
spaţiului „cale” ce se observă în monumentele bizantine. 

Acest mod de a gândi interacţiunea dintre ușa de intrare în naos și reprezentarea lui lisus Hristos este 
consemnată inclusiv într-o erminie descoperită de Vasile Grecu, erminie ce recomandă ca atunci când 
Hristos este reprezentat la ușă să fie folosite textele: „Cela ce nu va intra prin ușă în staulul oilor, ci va sări 


pe aiurea, acela este fur și tâlhar” și „Eu sunt ușa; prin Mine de va intra cineva se va mântui”7%0. 


Spațiul împlinirii 

Naos-altarul este prin definiţie imagine a Ierusalimului Ceresc™, a templului lui Dumnezeu din cer. 
Construit material pe pământ, el vine în întâmpinarea nevoii umane de a-și actualiza potenţele spiritua- 
le”? necesare întoarcerii în Împărăţia lui Dumnezeu, în Ierusalimul Ceresc [1V.7]. Pictura naos-altarului 
este dominată de cicluri iconografice care se înscriu în această paradigmă. Turla este consacrată Împără- 
ţiei Cerurilor, gândită ca o comuniune de îngeri și sfinţi în jurul lui Hristos Dumnezeu”. La Pătrăuți, 
tamburul turlei este pictat cu reprezentări ale Îngerilor Heruvimi, Serafimi și Arhangheli, ale Profeţilor 


745 Emil Dragnev, Programul..., în Revista de Istorie a Moldovei, nr. 3, p. 15-26. 

746 Triod, ediţia a VIII-a, 1986, p. 221: „ezechiel te-a văzut mai înainte pe tine, Preacurată, ușă neumblată, care deschizi ușile 
pocăinţei tuturor celor deznădăjduiţi”. 

747 Vezi G. Balș, Maica Domnului Îndurătoarea, p. 6-10. 

748 Constantine Cavarnos, Ghid..., p. 45. 

749 Ibidem, p. 45. 

750 Vasile Grecu, O redacfiune mai veche anonimă a unei cărți de pictură bisericească, în Cărţi de pictură bisericească, p. 365. 

751 A se vedea capitolul (11.1) „Revelarea spaţiului sacru”. 

752 Treapta cea mai înaltă a actualizării spirituale este numită de sfinţii părinţi „curăţie a inimii” și este sinonimă înţelegerii 
raţiunilor lui Dumnezeu prin implicare și dăruire jertfelnică. Spaţiul sacru al naos-altarului vine în întâmpinarea omului prin 
exemplul iconografic al Jertfei lui Hristos și prin experiența practică a Liturghiei, cel mai mare monument cultural-mistic al 
creștinismului. Se creează astfel premisele înţelegerii și trăirii mesajului divin (Vezi Gabriel Herea, Porenzia/u/ duhovnicesc al 
icoanei creştine, în TABOR, IV, Nr. 2, mai 2010, p. 67-80). 

753 La Pătrăuți nu se păstrează imaginea Pantocratorului din turla naosului, dar sunt încă vizibile două vârfuri ale Cerurilor 
deschise în care fusese pictat lisus Hristos. 

și Apostolilor. Reprezentările celor patru evangheliști, găzduite pe pandantivii mici, fac trecerea de la 
compoziţia Rugăciunii Sfinţilor în Împărăția lui Dumnezeu de pe tambur, la scene istorico-teologice cu 
implicaţii directe în susţinerea exerciţiului spiritual experimentat de creștinii ce intră naos-altar. Lune- 
tele încadrate între cele patru arce superioare găzduiesc reprezentări ale unor evenimente hristologice: 
Nașterea Domnului, Botezul Domnului, Î ntâmpinarea Domnului la Templu și Schimbarea la Faţă. Pandanti- 
vii mari ce leagă arhitectonic baza turlei de arcele mari sunt dedicați iconografic unor scene ce marchea- 
ză întâlnirea dintre umanitate și divinitate prin intermediul Fecioarei Maria: Buna Vestire, Sfânta Ana 
primeşte vestea zămislirii Fecioarei şi Intrarea Maicii Domnului în Biserică. lconologic, pandantivii mari 
leagă turla bisericii de iconografia altarului, între cele trei spaţii arhitectonice ale naos-altarului existând 
o ierarhie ce poate fi citită żurlă-altar-naos, atunci când analizăm mișcarea dinspre Dumnezeu spre om, 
sau naos-a/far-turlă, atunci când ne referim la mișcarea dinspre om spre Dumnezeu. 

Iconografia altarului de la Pătrăuți este văduvită de pictura din semicalotă, dar fragmentele păstrate 
demonstrează existența iniţială a compoziţiei Înă/farea Domnului, a unui rând de medalioane și a compo- 
ziţiei Maicii Domnului cu Pruncul slăviți de îngeri. Întregul ansamblu iconografic al semicalotei altarului 
interacționează simbolic cu reprezentările mariologice de pe pandantivii mari, demonstrând din nou 
legătura simbolică dintre turlă și altar, legătură accentuată în cazul bisericii de la Pătrăuți prin pictarea 
scenei Bunei Vestiri pe cei doi pandantivi mari dinspre est. Practic, simbolurile evenimentului Întrupării 
lui Dumnezeu relaţionează intericonic cu scena Bunei Vestiri. Întruparea, semnificată de reprezentarea 
Fecioarei cu Pruncul pictată în semicalota altarului, a fost integrată compozițional în scena Bunei Vestiri, 
între Arhanghelul Gavriil, pictat pe pandantivul de nord-est și Fecioara Maria, pictată pe pandantivul de 
sud-est. O relaţionare intericonică asemănătoare poate fi văzută și în biserica de la Arbore. 

De asemenea, poziţionarea Arhanghelului și a Fecioarei pe pandantivii ce însoțesc arcul median des- 
cendent de deasupra altarului, dezvoltă o interacţiune simbolică între scena Bunei Vestiri și evenimentul 
liturgic prin care Hristos Se dăruiește oamenilor. De altfel, Buna Vestire este începutul istoric al Jertfei 
care se actualizează apoi prin Jertfa Fuharistică. 


Cel mai important modul iconografic al naos-altarului este Ciclul Pătimirilor lui Hristos, care ocupă 
întregul registru al doilea din naos, venind în continuarea ciclului euharistic al Cine; celei de taină, ce 
e pictat în altar la același nivel. Continuitatea istorică și plastică dintre cele două cicluri iconografice 
demonstrează gândirea unitară asupra spaţiului naos-altarului, catapeteasma ce separă vizual cele două 
cicluri neseparându-le și simbolic. Scenele euharistice ale Cine; celei de Taină sunt prezentate la Pătrăuți 
în forma tradiţională ce propune patru compoziţii: Spălarea Picioarelor, Cina cea de Taină™, Împărtășania 
cu Sfântul Trup şi Împărtășania cu Scumpul Sânge. Istoric vorbind, evenimentele au loc în Joia Pătimirilor 
și sunt urmate de prinderea și judecarea lui Hristos, lucru de care se va ţine cont în înșiruirea scenelor 
Ciclului Pătimirilor din naos. Iconologic vorbind, cele două scene ale Împărzășirii se ridică deasupra eve- 
nimentului istoric, lisus Hristos fiind reprezentat sub un baldachin, secondat de îngeri și împărtășind in- 
clusiv pe Sfântul Pavel. Prezenţa Apostolului Pavel arată clar calitatea supraistorică a semnificaţiilor sce- 
nei, semnificaţii ce trimit la dăruirea Împărtășaniei pentru toate neamurile și la universalitatea Bisericii. 

Este un specific al bisericilor lui Ștefan cel Mare din prima perioadă ca scena Răsfignirii lui Hristos să 
fie plasată central în registrul al doilea de pe peretele de vest al naosului și să interacţioneze liniar cu sce- 
nele Împărtășaniei cu Sfântul Trup şi cu Sfântul Sânge aflate la nord și la sud de fereastra altarului. Această 
interacţiune plasează sfânta masă a altarului pe linia între cele două scene ce surprind momentele istorice 
ale instituirii Tainei Euharistice, taină actualizată prin fiecare Sfântă Liturghie săvârșită pe Sfânta Masă. 


754 Această compoziţie prezintă pe cei doisprezece apostoli în jurul unei mese-fântână, cu lisus Hristos în partea stângă a 
mesei. Pe masă sunt reprezentate elemente plastice semnificante ale unor alimente, dar nu este reprezentat niciun potir. Iuda este 
pictat din profil, cu mâna întinsă spre vasul din faţa lui lisus Hristos. Prin urmare, scena nu surprinde momentul împărtășirii 
apostolilor, ci cel al Vădirii rrădăzorului. 

Note iconologice la Ciclul Părimirilor lui Hristos 


O interacţiune asupra căreia merită meditat mai mult este generată de ineditul reprezentării scenei 
Coborârii la iad faţă în faţă cu Tabloul votiv (Fig. 228). Practic, cele cinci personaje istorice din reprezentarea 
votivă, Ștefan cel Mare, Bogdan al III-lea, Maria Voichiţa și domniţele Ana și Maria privesc către compo- 
ziţia Coborârii la iad, adică spre icoana Învierii lui Hristos. Relaţionarea Tabloului votiv cu alte scene pictate 
în registrul prim al programului iconografic mai poate fi observată și în alte situaţii, la biserici din aceeași 
perioadă cu Pătrăuţiul. Este vorba despre interacționarea Tabloului votiv cu scena Deisis, în bisericile de la 
Voroneţ și Sfântul Ilie. În aceste două situaţii, avem de-a face cu o extindere a rugăciunii din interiorul ta- 
blourilor votive. Este un specific al tabloului votiv moldovenesc ca Iisus Hristos să fie înfățișat pe scaunul de 
Judecată și, în acest context, în tabloul votiv se inserează unul sau doi sfinţi, care se roagă pentru personajele 
istorice. Urmare acestor rațiuni, Deisis-ul de la Voroneţ sau Sfântul Ilie devine o extindere a rugăciunii din 
Tabloul Votiv, iar Anaszasis-ul de la Pătrăuți devine o mărturisire a credinţei ctitorilor, credinţă ce îi reco- 
mandă la Judecată [1V.1.11]. 

Pentru a analiza posibilele semnificaţii ale plasării compoziţiei Coborârii la iad în faţa personajelor isto- 
rice din Tabloul votiv trebuie să urmărim Ciclul părimirilor lui Hristos, ciclu ce se termină logico-istoric cu 
moartea și Învierea lui Hristos. Scenele ce înfățișează prinderea, judecarea și batjocorirea Domnului încep 
la Pătrăuți de pe peretele de nord al traveii de est a naosului. Hristos este prins și prezentat arhiereilor 
evrei, pentru ca apoi să fie judecat de către Pilat. Reprezentatul împăratului de la Roma își spală mâinile, 
neasumându-și urmările deciziei injuste pe care urma să o ia la presiunea arhiereilor iudei, reprezentaţi ges- 
ticulând, în planul secund al compoziţiei. Iisus Hristos Dumnezeu, legat la mâini, stă înclinat în faţa unui 
edificiu arhitectonic înălţat deasupra a patru trepte din porfiră. Acolo, sus, la capătul treptelor”* este repre- 
zentat Pilat (Fig. 229). Se vede faptul că întreaga lume e vinovată de condamnarea injustă ce este aplicată 
lui lisus. Pilat nu este un simplu guvernator, ci reprezentantul împăratului de la Roma, care prin calitatea sa 
imperială recapitulează pe toți oamenii din împărăţia sa. În hemiciclul de vest al absidei de nord, comple- 
tând scena Judecăţii lui Pilat, este înfățișată Bazjocorirea lui Hristos (Fig. 230). Dacă în hemiciclul de est al 
absidei, împăratul era reprezentat de Pilat, în scena Bazjocoririi, ostașii L-au îmbrăcat pe Hristos în haină 
roșie, simbol imperial, și I-au pus pe cap cunună de spini. ÎI batjocoreau, pentru că auziseră despre El că este 
Împărat, dar nu înțelegeau ce fel de împărat poate fi acesta, ce se născuse în Nazaret, umblase desculț și pe 
asin, iar acum era dat în mâna lor, spre răstignire. Iconologic, absida de nord a naosului de la Pătrăuți sur- 
prinde împărăţia lumească în opoziţie cu Împărăţia cerească. Mai exact, prezintă nebunia oamenilor, care 
nu înțelegeau mesajul spiritual al lui Hristos, ci se închinau exclusiv împăratului acestei lumi, reprezentat de 
Pilat. Ca o demonstraţie a faptului că acesta este mesajul ansamblului iconografic, este ritualul batjocoririi 
lui Hristos. Mântuitorul lumii este înfățișat în centrul compoziţiei, cu hlamidă roșie pe umeri, coroană de 
spini în cap și cruce în mâna dreaptă. Nimeni nu ÎL loveşte”. Toţi cei din jur, iudei și romani, sunt antre- 
naţi într-un dans nebunesc, din care nu lipsesc săriturile spectaculoase, închinările teatrale și instrumentele 
muzicale. Lumea, prin reprezentanţii ei, năvălește asupra Jertfei Răscumpărătoare cu toată furia de care 
este capabilă. Singurul efect al nebuniei batjocoritorilor de Hristos este punerea în evidenţă a iubirii lui 


Dumnezeu pentru om. Dimensiunea iubirii Creatorului se vede în jertfa Sa pe Cruce, pentru fiii Săi nebuni. 


755 Treptele sunt realizate cu ajutorul unei schiţe compoziționale ce folosește soluţii plastice ale perspectivei liniare, creând 
iluzia de îndepărtare a lui Pilat faţă de privitor. 

756 La Pătrăuți, în primul registru al peretelui de sud din traveea de est a naosului, se păstrează o scenă a biciuirii lui Hristos, 
Care este legat de un stâlp. Bicizirea la stâlp este o prezenţă uzuală în arta gotică, dar este o raritate în arta bizantină. Este posibil 
ca prezenţa acesteia în Moldova să fie o influenţă a monumentelor pictate în stil ruso-bizantin la începutul secolului al XV- 
lea, în Polonia. În acest context, trebuie vizionată iconografia murală din prezbiteriile basilicilor de la Wiscla și Sandomierz, 
cât și din Capela Sfintei Cruci de la Cracovia (Fig. 231-233). Asupra semnificaţiilor istorice ale acestei scene, cât și asupra 
implicaţiilor semantice ale plasării ei faţă în faţă cu scena Bazjocorii, este necesar a se reveni atunci când restaurările din interiorul 
altor monumente vor scoate la lumină elemente plastice care pot fi studiate comparatist cu Ciclul Părimirilor de la Pătrăuți. 

Iconografia absidei de nord nu este o simplă relatare istorică, ci este o prezentare a felului uman de 
a reacţiona în faţa celor două tipuri de împărăție: Cerească și omenească. Deasupra absidei de nord, în 
semicalotă, tronează Coborârea Duhului Sfânt, în partea de jos a compoziţiei e prezentă imaginea unui 
împărat ce simbolizează Cosmosul pregătit pentru a primi darurile Duhului Sfânt. Este promisiunea 
oferită celor ce reușesc să privească prin opacitatea gloriei perisabile a împăratului lumesc și aderă să se 
împărtășească din darurile Jertfei Răscumpărătoare asumată de Iisus Hristos Dumnezeu. 

Următoarea scenă din Ciclul Pătimirilor este cunoscută sub numele de Drumul Crucii. Ea poate fi 
asociată însă foarte ușor cu îndemnul lui Hristos: „Dacă vrea cineva să vină după Mine, să se lepede 
de sine, să-și ia crucea și să-Mi urmeze Mie””*8. lisus Hristos este reprezentat purtându-Și Crucea, ur- 
mat de cei doi tâlhari și de mulţime. În spatele alaiului, vin rmăzorii lui Hristos: Fecioara Maria, loan 
Evanghelistul și celelalte femei. Pictorul separă compozițional alaiul persecuzori/or de alaiul credincioşilor, 
lasând un spaţiu gol”. Dacă cei din alaiul persecuzori/or sunt reprezentaţi gesticulând activ, cei din gru- 


pul credincioşilor sunt reprezentaţi cu mâna dreaptă“ 


pe obraz, susţinând capul înclinat spre dreapta. 
Interpretat în contextul ideii de compătimire, gestul mâinii pe obraz poate fi considerat și un simbol al 
meditaţiei contemplative, el fiind asociat plastic doar celor ce au avut puterea de a privi dincolo de di- 
mensiunea materială”. Cei doi tâlhari sunt și ei implicaţi compozițional în cele două direcţii semnificate 
de personajele scenei. Unul dintre tâlhari ÎI urmează pe Hristos, în timp ce al doilea își întoarce capul de 
la Hristos, intrând în comuniune cu grupul persecutorilor. 

Scenele care urmează conţin cele mai dramatice schiţe compoziționale ale Ciclului Părimirilor. Este 
vorba despre expunerea plastică a Jertfei lui Hristos și simbolurile Răscumpărării oamenilor prin această 
Jertfă. Vom folosi pentru denumirea acestei părţi a ciclului iconografic analizat verbele grecești substan- 
tivizate Anabasis / Katabasis / Anastasis'*. Cele trei titluri surprind cele trei mișcări ale evenimentului de 
Jertfă și Răscumpărare. 

Anabasis (Urcarea) este titlul iconografic folosit la Pătrăuți pentru compoziţia ce surprinde urcarea lui 
Iisus Hristos pe Cruce (Fig. 234). În timp ce doi dintre torţionari sunt căţăraţi pe obiectul de tortură și 
trag în sus pe Mântuitor, alţii stau și gesticulează la picioarele Crucii. Fecioara Maria și loan, aureolaţi, 
pătimesc și contemplă evenimentul. Scena următoare surprinde momentul în care Hristos Își dă sufle- 
tul pe Cruce între doi tâlhari (Fig. 235). Evenimentul are urmări cosmice, Soarele și Luna aducându-și 
contribuţia pentru vădirea minunii răscumpărătoare ce se petrecea. Fecioarei și lui loan li se adaugă alți 
doi următori ai lui Hristos: sutașul Longhin și tâlharul cel de-a dreapta. Dacă Longhin este aureolat'$, 
mântuirea tâlharului pocăit este semnificată prin materializarea plastică a ritualului plecării spre rai: în- 
gerul îi ia sufletul, reprezentat într-un chip uman volatil ce îi iese din gură”. Tâlharul pocăit va rămâne 


757 Matei 16, 24; Marcu 8, 34. 

758 Având exemplul celorlalte interacțiuni dintre scenele ansamblului iconografic de la Pătrăuți, putem spune că poziţionarea 
Tabloului votiv în faţa Drumului Crucii, chiar dacă un registru mai jos, vorbește despre asumarea de către Ștefan cel Mare și 
familia sa a Urmării lui Hristos. 

759 În alte ansambluri iconografice, cum ar fi cel de la Probota, ideea de urmare a lui Hristos este semnificată prin inserarea ca 
personaj a lui Simon din Cirene, care poartă Crucea lui Hristos până la Golgota. 

760 În alte compoziţii, gestul este asociat mâinii stângi. 

761 Cel mai des, acest gest este asociat Fecioarei Maria, lui loan Evanghelistul și lui Nicodim. Mai rar apar și mironosiţe cu 
mâna pe obraz. 

762 Verbele grecești (Anabasis/ Katabasis) sunt folosite de sfântul Pavel în texte ce se referă la Jertfa lui Hristos și Răscumpărarea 
oamenilor. Exemplificăm cu ajutorul textului din Epistola către Efeseni 4, 8-10: „Pentru aceea zice: Suindu-Se (Anabăs) la 
înălțime, a robit robime şi a dat daruri oamenilor. Iar aceea că: S-a suit (Anebi) — ce înseamnă decât că S-a pogorât (katébi) în părţile 
cele mai de jos ale pământului? Cel ce S-a pogorât (katabàs), Acela este Care S-a suit (ànabàs) [...] mai presus de toate cerurile, 
ca pe toate să le umple”. 

763 Longhin este reprezentat și în Drumul Crucii şi Urcarea pe Cruce, însă în aceste două compoziţii nu este reprezentat cu 
aureolă. 


764 Pornind de la scenele Adormirii Maicii Domnului pictate la Sušica şi Prilep, cercetătorul Gordana Babić analizează 

în istorie ca un exemplu al răspunsului prompt pe care îl dă Dumnezeu rugăciunii și pocăinţei sincere™®. 
Moartea lui Hristos pe Cruce este punctul terminus al Jertfei și începutul Răscumpărării. Torţionarii nu 
mai însoțesc trupul mort al lui Hristos. Începând cu scena următoare, alături de trupul mort al lui Hristos 
nu mai sunt pictaţi decât următori ai Domnului. 

Katabasis (Coborârea) este denumirea reprezentativă pentru acţiunile scenelor ce surprind coborârea 
trupului mort de pe Cruce. Această coborâre își are finalitatea în interiorul mormântului (grotă) și este 
realizată plastic cu ajutorul a trei scene diferite: Coborârea de pe Cruce, Plângerea trupului mort și Coborâ- 
rea în mormânt. Unitatea celor trei scene este dată de prezenţa constantă a trei personaje: Fecioara Maria, 
Iosif din Arimateea și Nicodim. Dacă reprezentarea Fecioarei este introdusă în Ciclul Pătimirilor încă din 
scena Drumului Crucii, Iosif şi Nicodim'* apar doar după dispariţia reprezentărilor torționarilor. Iosif 
se îngrijește de scoaterea cuielor de la mâinile trupului mort, Nicodim de scoaterea cuielor de la picioare 
(Fig. 236). În scena Tânguirii, Iosif şi loan Evanghelistul ating trupul mort, dar Nicodim stă deoparte, 
rezemat în scară, susţinându-și cu mâna dreaptă capul (Fig. 237). Această schiță compoziţională este 
folosită pe arii geografice largi, pentru a-l prezenta pe Nicodim. Ea ar putea reprezenta îndoiala de care 
s-a lăsat cuprins Nicodim în discuţia ce a avut-o cu Hristos despre Împărăţia cerurilor și nașterea din nou. 
Aceeași îndoială ar putea să fie și motivul pentru care Iosif este reprezentat aureolat, iar Nicodim nu. 

Naşterea din apă şi din duh este subiectul discuţiei dintre Hristos și Nicodim. Evanghelistul loan con- 
semnează ca personaj biblic pe fruntașul dintre farisei ce purta numele de Nicodim”%. Acesta vine pe 
ascuns la Hristos, cerând învățătură. Atunci Iisus îi spune: „De nu se va naște cineva de sus, nu va putea 
să vadă împărăţia lui Dumnezeu”. Nicodim își etalează îndoielile materialiste — „Cum poate omul să se 


9769 _ 


nască, fiind bătrân? Oare, poate să intre a doua oară în pântecele mamei sale și să se nască determi- 


nându-L pe Hristos să întărească prima afirmaţie: „...De nu se va naște cineva din apă și din Duh, nu va 
putea să intre în împărăţia lui Dumnezeu””70. Este clar faptul că interesul fariseului pentru acest subiect 
a ajuns la un nivel ridicat. Nicodim nu părăsește discuţia, așa cum vor face alţii ceva mai târziu”7!, ci cere 
informaţii suplimentare: „A răspuns Nicodim și i-a zis: Cum poate să fie aceasta?”772. Este momentul în 
care Hristos asociază nasterea din apă și din Duh cu Răstignirea, Răscumpărarea oamenilor şi Iubirea lui 


Dumnezeu: „Și după cum Moise a înălțat șarpele în pustie, așa trebuie să Se înalțe Fiul Omului, ca tot cel 


elementul plastic al „omuleţului volatil” ce semnifică sufletul omului, care părăsește trupul în momentul morţii. În cazul scenei 
Adormirea Maicii Domnului din cele două biserici macedonene, chiar sufletul Fecioarei Maria este reprezentat sub această formă, 
lisus Hristos ridicându-l din gura Fecioarei. Gordana Babić identifică acest motiv plastic în diferite reprezentări miniaturale 
din manuscrise ale Psaltirii: (1) În Psaltirea Chludov (fol. 102), miniată în sec. al IX-lea și păstrată în Muzeul de Istorie din 
Moscova, cod.gr. 129, sufletul e reprezentat ca o figură umană a cărei semnificaţie e indicată prin inscripţia „Sufletul omului”; (2) 
În Psaltirile Vatican Barb. Gr. 372, folie 167 v, miniată în anul 1092 și (3) folie 137 din Psaltirea de la Londra, aceeași imagine 
ilustrează Psalmul 102; (4) În Psaltirea de secol al XIII-lea de la Mănăstirea Dionisiu, Ms. 65, fol. 11v, un înger primește sufletul 
ce iese din gura unui călugăr muribund; (5) În Psaltirea sârbă realizată în secolul al XIV-lea și păstrată la München, Psalmul 
118, 2-3 este ilustrat cu scena Moartea dreptului, unde sufletul omului drept este reprezentat ieșind din gura muribundului. Acest 
element plastic mai este folosit în Moldova în scena Mortii dreptului, din cadrul Judecății de Apoi (Gordana Babić, Les fresques 
des Sušica en Macedoine..., p. 333). 

765 Luca 23, 42-43: „Și zicea lui lisus: Pomenește-mă, Doamne, când vei veni întru împărăţia Ta. Și Iisus i-a zis: Adevărat 
grăiesc ţie, astăzi vei fi cu Mine în rai”. 

766 Ioan 19, 38-40: „Iosif din Arimateea, fiind ucenic al lui Iisus, dar într-ascuns, de frica iudeilor, a rugat pe Pilat ca să ridice 
trupul lui Iisus. Și Pilat i-a dat voie. Deci a venit și a ridicat trupul Lui. Și a venit și Nicodim, cel care venise la El mai înainte 
noaptea, aducând ca la o sută de litre de amestec de smirnă și aloe. Au luat deci trupul lui Iisus și l-au înfășurat în giulgiu cu 
miresme, precum era obiceiul de înmormântare la iudei”. 

767 loan 3 și 19, 39. 

768 loan 3,3. 

769 loan 3,4. 

770 loan 3,5. 

771 loan 6,60: „Deci mulţi din ucenicii Lui, auzind au zis: Greu este cuvântul acesta! Cine poate să-l asculte?” 66: „Și de atunci 
mulţi dintre ucenicii Săi s-au dus înapoi și nu mai umblau cu EP”. 


772 loan 3,9. 

ce crede în El să nu piară, ci să aibă viaţă veșnică. Căci Dumnezeu așa a iubit lumea, încât pe Fiul Său 
Cel Unul-Născut L-a dat ca oricine crede în El să nu piară, ci să aibă viaţă veşnică’. Cheia întoarcerii 
în rai stă în iubirea lui Dumnezeu, în Întruparea și Răstignirea Lui, și în urmarea exemplului Său de către 
oameni. Căci Hristos spune: „Dacă vrea cineva să vină după Mine, să se lepede de sine, să-și ia crucea și 
să-Mi urmeze Mie”. Sacrificarea sinelui propriu deschide calea nașterii din nou. 

Oricum ar fi, iconograful-iconolog de la Pătrăuți îi rezervă lui Nicodim un rol foarte important: îl 
pictează în interiorul mormântului dedicat lui Hristos” (Fig. 238). Scena Coborării în mormânt este cu 
totul neobișnuită. Ea este construită în jurul dramei Fecioarei Maria, care de data aceasta ţine în braţe 
trupul pregătit pentru înmormântare al Fiului său. Această schiţă compoziţională a fost utilizată cu puţin 
timp înaintea pictării Pătrăuţilor în Capela Sfintei Cruci ctitorită de Kazimir al IV-lea (1447-1492) în 
complexul regal de la Wawel (Fig. 239), iar la sfârșitul secolului al XV-lea a fost pictată în biserica logo- 
fătului Tăutu de la Bălinești (Fig. 240). 

Trecând însă peste drama Maicii Domnului, scena are o covârșitoare încărcătură simbolică referitoare 
la Moartea și Învierea alături de Hristos. Iosif susţine picioarele trupului mort al lui Hristos, iar Nicodim îi 
susţine umerii. Este evident faptul că, împreună, cei doi vor coborî în mormântul lui Hristos. Intrarea în 
mormântul lui Hristos este finalitatea coborârii (katabasis-ului) necesare înfruptării din roadele Învierii 


(anastasis-ul). Comentând vorbele Mântuitorului către Nicodim” 


, Florin Mihăescu spune că atunci 
când îl îndeamnă la nastere din nou, „lisus enunţă un adevăr inițiatic, esoteric, pur interior. Este vorba, de- 
sigur de o naștere în Duh. ... Nașterea spirituală nu este posibilă fără sacrificarea, fără renunţarea la viaţa 
trupească. Expresia este, evident simbolică, pentru că trupul nu dispare, ci se transformă, devenind doar 


suport al vieţii spirituale” 


„De vreme ce au coborât în mormânt ducând trupul mort al lui lisus Hristos 
Dumnezeu, Iosif și Nicodim devin exemplele paradigmatice ale morții alături de Hristos”. Exemplul lor 
va fi preluat în cultul creștin ortodox, devenind obiect de ritual și motiv de trăire misterică a urmării lui 
Hristos. 

Ritualic, pelerinajul lui Iosif este repetat de către preoți în timpul fiecărei Liturghii și de către cre- 
dincioși în Săptămâna Pătimirilor și noaptea Învierii. În timpul Sfintei Liturghii””, Iosif este invocat în 
momentul în care preotul finalizează ritualul aducerii Sfintelor Vase și a materiei pregătită pentru Jertfă 
de la Proscomidiar pe Sfânta Masă. În momentul depunerii materiei de jertfă și a Sfintelor Vase (sem- 
nificante ale trupului lui Hristos”%) pe Sfânta Masă (semnificantă a mormântului lui Hristos), preotul 
ia de deasupra Sfintele Vase acoperămintele mici (semnificante ale scutecelor purtate de Pruncul Iisus) 
și acoperă ambele Vase cu acoperământul mare (semnificant al giulgiului folosit la înmormântarea lui 
Hristos), pe care îl purtase pe umerii săi în timpul procesiunii cu Sfintele Vase. În acest moment, preotul 
dă glas următoarelor rugăciuni: „Iosif cel cu bun chip, de pe lemn luând preacurat trupul Tău, cu giulgiu 
curat înfășurându-l și cu miresme, în mormânt nou, îngropându-l, l-a pus”; „În mormânt cu trupul, în 


iad cu sufletul, ca un Dumnezeu, în rai cu tâlharul și pe scaun împreună cu Tatăl și cu Duhul ai fost, 


773 loan 3, 14-16. 

774 Matei 16, 24; Marcu 8, 34. 

775 Reprezentarea lui Nicodim în interiorul mormântului va fi consemnată mai târziu, de către Dionisie din Furna, ca regulă 
de pictare a temei Punerii în mormânt: „Deal și un mormânt de piatră întru dânsul și Nicodim înlăuntru, de capul lui pre Hristos 
ţâindu-l înfășat”. Dionisie din Furna, apud Vasile Grecu, Cărți de pictură bisericească bizantină, p. 172. 

776 Evanghelia lui loan capitolul 3. 

777 Florin Mihăescu, Ommul..., p. 102, 103. 

778 Şi poate nu întâmplător, cele trei scene ale Kazabasis-ului sunt pictate la Pătrăuți deasupra tabloului votiv. Vezi Fig. 241. 
779 Scriitorul creștin Teodor al Mopsuestiei (cca 350-428) formulează scrieri teologice în care descrie Liturghia ca „7ypos 
sau figură simbolică rituală care oferă participare liturgică în același timp la Liturghia cerească a îngerilor, cât și la moartea și 
Învierea lui lisus Hristos” (loan I. Ică jr, Mistagogia patristică antiobiană în de la Dionisie Areopagitul..., p. 79). 

780 Pentru interpretările simbolice inserate în actualul paragraf, a se vedea Sfântul Simeon Arhiepiscopul Tesalonicului, 


Tratat..., vol. I, p. 148-150. 

Hristoase, toate umplându-le, Cel ce ești necuprins”; „Ca un purtător de viață și mai înfrumusețat decât 
raiul cu adevărat și decât toată cămara împărătească mai luminat s-a arătat, Hristoase, mormântul Tău, 
izvorul învierii noastre””*!. 

În Vinerea Pătimirilor, comunitatea tuturor credincioșilor este invitată să repete pelerinajul lui Iosif 
şi Nicodim. În mijlocul naosului bisericilor ortodoxe se pune o masă. Pe masă se așază o pânză pictată 
(Sfântul Epitaf, sau Aer) cu scena Tânguirii lui Hristos. Credincioșii, cu mic cu mare, vin în biserici și trec 
de trei ori pe sub această masă. Masa semnifică mormântul lui Hristos, iar trecerea credincioșilor semnifică 
pogorârea în mormântul Domnului. În noaptea Învierii, după ce au luat Lumina, credincioșii cântă: „Ieri 
m-am îngropat împreună cu Tine, Hristoase; astăzi mă ridic împreună cu Tine, Cel ce ai înviat. Răstig- 
nitu-m-am ieri împreună cu Tine: Însuţi împreună mă preamăreşte, Mântuitorule, în Împărăţia Ta”72, 

Experimentarea ritualică și mistică a morții și învierii alături de Hristos îşi are suportul biblic în scrierile 
Sfântului Pavel, care transmite romanilor foarte explicit: „Au nu știți că toţi câţi în Hristos Iisus ne-am 
botezat, întru moartea Lui ne-am botezat? Deci ne-am îngropat cu El, în moarte, prin botez, pentru ca, 
precum Hristos a înviat din morţi, prin slava Tatălui, așa să umblăm și noi întru înnoirea vieţii, Căci dacă 
am fost altoiţi pe El prin asemănarea morţii Lui, atunci vom fi părtași și ai învierii Lui, cunoscând aceas- 
ta, că omul nostru cel vechi a fost răstignit împreună cu El, ca să se nimicească trupul păcatului, pentru 
a nu mai fi robi ai păcatului. Căci Cel care a murit a fost curăţit de păcat. Iar dacă am murit împreună 
cu Hristos, credem că vom și vieţui împreună cu El, știind că Hristos, înviat din morţi, nu mai moare. 
Moartea nu mai are stăpânire asupra Lui. Căci ce a murit, a murit păcatului o dată pentru totdeauna, iar 
ce trăiește, trăiește lui Dumnezeu. Așa și voi, socotiţi-vă că sunteţi morţi păcatului, dar vii pentru Dum- 
nezeu, în Hristos Iisus, Domnul nostru” (Romani 6, 3-10). 

După cum arată și textul paulin, moartea și învierea alături de Hristos nu este doar obiectul unui ritual 
anamnetic, ci este o realitate spirituală a vieţii creștinului. Nașterea din nou se produce tainic, și viaţa se 
înnoiește, pentru cei ce se fac părtași drumului deschis de Iosif și Nicodim. Ritualul Tainei Botezului are 
înmagazinat în el mărturisirea legăturii dintre Taină și urmarea lui Hristos. Înainte de cufundarea în apă, 
preotul spune: „Pentru ca să se facă el (cel ce se botează — n.n.) împreună sădit și părtaș morţii și învierii 
lui Hristos, Dumnezeul nostru, Domnului să ne rugăm”®®. Moartea alături de Hristos este trăită de fiecare 
creștin prin Taina Pocăinţei. Confesiunea, prin umilinţă sinceră și sacrificiul de sine, prin renunţarea 
la formele pătimașe ale materiei sunt moartea faţă de păcat, alături de Hristos Care a murit pe Cruce 
pentru răscumpărarea păcatelor oamenilor. Învierea alături de Hristos este trăită prin Comuniunea Eu- 
haristică cu Trupul și Sângele lui Hristos, Cel ce a Înviat. Împărtășania tainică aduce omului daruri din 
realitatea Învierii lui Hristos. 

Anastasis (Învierea). Înclinăm să credem că în Moldova sfârșitului de secol al XV-lea, lucrurile aces- 
tea erau foarte clare. Și o dovadă în acest sens găsim chiar în Ciclul Părimirilor de la Pătrăuți: Scena 
Coborârii la iad, care ar fi trebuit să urmeze logic-istoric între Punerea în mormânt şi Descoperirea mor- 
mântului gol (pictate în al doilea registru din absida de sus), este pictată — în mod cu totul neașteptat — în 
primul registru al ansamblului iconografic, pe peretele de nord al traveii de vest a naosului, față în față cu 
Tabloul votiv (Fig. 228). După cum remarcam la începutul exerciţiului de interpretare propus, toate cele 
cinci personaje istorice din familia domnească privesc către Anastasis. Scena Coborârii la iad este identică 
în ortodoxia tradiţională cu scena Învierii, căci minunile refacerii Raiului și Învierii lui Hristos nu se 
petrec în timp. A fost de ajuns ca Hristos să coboare până în iad, pentru ca iubirea sa dumnezeiască să 
strălucească și să adune în jurul său pe toţi cei ce ajunseseră acolo pe nedrept. Acesta e momentul a ceea 


ce se numește plastic deschiderea porților raiului. In fapt, raiul s-a recreat în jurul lui Hristos, acolo, în mij- 


781 Liturghia Sf. loan Gură de Aur, în Liturghier, p. 153. 
782 Utrenia Învierii, în Penticostar, p. 16. 
783 Taina Botezului, în Molitfelnic, p. 30. 

locul iadului. Coborârea lui Hristos la iad este ocazia reorganizării Cosmosului în jurul lui Dumnezeu. 
Drepţii au găsit calea către Lumina iubirii, cei răi s-au depărtat dincolo de limita ultimului om ce era 
îndreptat spre Dumnezeu. De aceea icoana arată pe diavol legat: din acest moment, puterile sale asupra 
oamenilor nu vor mai putea pune în pericol de extinţie spirituală creaţia lui Dumnezeu. Ștefan cel Mare, 
familia sa și întregul popor — care participă prin calitatea regală a familiei voievodale — se orientează 
simbolic spre Lumina iubitoare a Învierii lui Hristos. Un argument al faptului că Ștefan asocia moartea și 
învierea alături de Hristos cu pelerinajul iniţiat de Iosif din Arimateea ar trebui să fie și Acoperământul de 
Sfinte Vase dăruit de Ștefan cel Mare Mănăstirii Putna în anul 1481. Acoperământul mare (semnificant 
al giulgiului folosit la înmormântarea lui Hristos) este brodat cu scena Plângerii și este inscripţionat de 
jur împrejur: „Iosif cel cu bun chip, de pe lemn a luat preacuratul tău trup, înfășurându-l cu giulgiu curat 
și cu miresme acoperindu-l, în mormânt nou l-a pus. lo Ștefan voievod, cu mila lui Dumnezeu, domnul 
"Țării Moldovei, a făcut acest aer în anul 6989 (=1481), martie 20”7%t, Obiectul de cult și inscripţia de pe 
el vorbesc despre alinierea lui Ștefan în urma celui ce făcuse giulgiul real al lui Hristos, despre exemplul 
pe care Ștefan — și prin calitatea sa regală, întreg poporul — și-l asumă de la Iosif Arimateianul. 


Notă istorică referitoare la datarea Tabloului Votiv de la Pătrăuți 


În legătură cu datarea Tabloului Votiv de la Pătrăuți (Fig. 242), considerăm credibilă soluţia propusă 
de Maria Musicescu, care, făcând o analiză comparativă cu Tabloul Votiv de la Voroneţ, concluzionează 
că reprezentarea de la Pătrăuți trebuie să fie realizată între iulie 1496 și 23 noiembrie 1499. Această 
datare poate explica și existenţa a două straturi de pictură în acest tablou votiv. În legătură cu această 
suprapunere, Tereza Sinigalia propune, cu titlu de ipoteză, probabilitatea existenţei în primul tablou votiv 
a unei imagini cu Alexandru, cel mai mare fiu al lui Ștefan și urmaș la tron până în 1496, când moare'5%. 

De asemenea, analiza chimică a pigmenţilor folosiţi în stratul vizibil al Tabloului Votiv de la Pătrăuți 
infirmă o repictare târzie a acestuia. Analizele chimice efectuate de domnul loan Istudor au identificat în 
fondul albastru al Tabloului votiv o combinaţie între pigmenţii albastru azurit (carbonat bazic de cupru) 


)757. O asemenea structură a culorii albastru a 


și albastru smalţ (silicat sintetic de calciu, potasiu și cobalt 
mai fost identificată la bisericile Sf. Ilie-Șcheia, Sf. Gheorghe-Voroneţ'* și în exteriorul bisericii de la 
Moldoviţa”. 

Analizele efectuate în bisericile de la Bălinești (interior și exterior), Popăuţi, Arbore (interior și ex- 
terior), Paraclisul de la Bistriţa de Neamţ, Probota (interior și exterior), Humor (interior și exterior), 
Coșula, Părhăuţi, Catedrala de la Roman, Moldoviţa (interior), Pătrăuți (exterior), Sf. Dumitru-Suceava, 
Sf. Gheorghe-Suceava (interior și exterior) și Voroneţ (pridvor) au demonstrat o compoziţie a culorii 
albastru bazată exclusiv pe pigmentul azurit (carbonat bazic de cupru). 

Prezenţa pigmentului azurit între culorile folosite în Tabloul votiv de la Pătrăuți exclude posibilitatea 
repictării scenei mai târziu de a doua jumătate a secolului al XVI-lea, când pigmentul azurit dispare, fiind 


784 Claudiu Paradais, Comori..., p. 203. 

785 M.A. Musicescu, Considerafii..., p. 368. 

786 Tereza Sinigalia, Cżitori și imagini votive în pictura murală din Moldova la sfărșitul secolului al XV-lea și în prima jumătate a 
secolului al XVI-lea. O ipoteză, p. 61. 

787 Buletin de analiză Nr. 11/03 din 30.10.2003, Proba nr. 7. Obiectivul analizat: Biserica Sf. Cruce, com. Pătrăuți, Jud. 
Suceava. Locul prelevării probei: Naos, peretele de vest, tabloul votiv. Obiectul analizei: Proba nr. 7, probă de culoare albastră 
prelevată de pe fondul de cer. Prelevat: ing. chimist loan Istudor și pictor restaurator Ioan Chiriac, la data de 24.09.2003. Analize 
chimice efectuate de ing. chimist Ioan Istudor. Rezultatul analizei: „culoarea albastră a fost realizată cu pigment azurit (carbonat 
bazic de cupru) în amestec cu puţin albastru smalf (silicat sintetic de calciu, potasiu și cobalt), pe un fond negru din cărbune de 
lemn”, în Proiect de conservare-restaurare a picturilor murale interioare. Biserica „Sfânta Cruce”. Comuna Pătrăuți. Judeţul Suceava. 
2004. 

788 În pictura din altar, naos, pronaos și fragmentele exterioare din anul 1488. 


789 loan Istudor, Noziuni de chimie a picturii, p. 337-342. 

înlocuit în toate ansamblurile iconografice cu albastru smalţ. Analizele chimice efectuate în bisericile de 
la Galata (lași), Slatina, Sf. Gheorghe-Suceava (scena Ofranda Baldachinului) și Suceviţa nu au identifi- 
cat pizmentul azurit, culoarea albastru fiind alcătuită exclusiv din sma% (silicat sintetic de calciu, potasiu 
și cobalt)”%. 


II.6. BISERICA BUNEI VESTIRI DIN VATRA MOLDOVIȚEI - 
NOTE ICONOLOGICE 


Pregătirea biruinţei în spaţiul cale al primelor trei încăperi 


E] 


Edificiul eclesial ce se păstrează până astăzi în comuna Vatra Moldoviței a fost construit de Petru Rareș 
în anul 1532 și a fost pictat în anul 1537 (Fig. 243). Datorită unităţii dintre programul iconografic interior 
și cel exterior și stării de conservare mulțumitoare la exterior, ne-am hotărât să analizăm mai atent acest 
monument. 

Iconografia pridvorului, desfășurată pe peretele de vest al bisericii și pe cei patru stâlpi (Fig. 103), in- 
teracționează istoric și simbolic într-un mod ce se mai întâlnește doar la biserica din Humor”. Istoria 
creării omului, Istoria căderii omului şi Istoria omenirii după cădere, pictate pe partea de vest a stâlpilor, sunt 
reprezentate în succesiune istorică. Toate aceste scene de pe registrele din partea de vest a stâlpilor sunt în 
relaţie simbolică cu Judecata de Apoi (Fig. 104). Corelarea simbolică este întărită de poziţionarea scenelor 
cu ajutorul unei soluţii arhitectonice ce creează un spaţiu de prezentare a iconografiei astfel încât să fie 
posibilă vizionarea din aceeași poziţie a celor două extremităţi ale existenței materiale: „Începutul şi „Sfâr- 
șitul”, raiul din care cade Adam și Raiul în care sunt așteptați urmașii lui Adam. Iar aceasta se realizează 
evidenţiindu-se distanţa istorică dintre cele două momente cu ajutorul spaţiului interior al pridvorului. Jux- 
tapunerea ciclului hristologic cu cel al Facerii, așa cum apare în naosul bisericii de la Suceviţa, sau lecturarea 
iconografică simultană a Facerii și Judecăţii de Apoi, așa cum apare în pridvoarele cu stâlpi de la Humor 
și Moldoviţa, sunt considerate de Anca Vasiliu mărturisiri ale unităţii simbolice dintre Adam cel vechi și 
Adam cel nou, pridvoarele deschise adăugând acestei semantici și o soluţie de comprimare simbolică a 
timpului și a spaţiului material”?. 

Privitor la valoarea calitativă a raiului primordial (din Ciclul Creației) şi a raiului eshatologic (din Judecata 
de Apoi), se remacă o soluţie plastică folosită constant pentru a arăta superioritatea spaţiului și timpului în 
care se petrec anumite evenimente: fondul alb. Este vorba de înlocuirea fondului de albastru celest ce este 
utilizat de regulă deasupra fondului de verde teluric, cu un fond de alb. Astfel, în Ciclul creației lumii şi a 
omului, din momentul în care omul este pus de Dumnezeu în rai, fondul scenelor devine alb'* (Fig. 73, 74, 
103, 244). Acest mod de a trata spaţiul încetează imediat din momentul în care Adam este alungat din rai. 
Trecerea spre spaţiul slab calitativ al pământului perisabil se face prin porţile de foc ce străjuiesc intrarea în 
spaţiul de o calitate ridicată a raiului. Aceeaşi soluţie cromatică este folosită și în cadrul scenei Judecata de 
Apoi, când din momentul trecerii prin porțile de foc, spaţiul recâștigă acest fond alb. Compoziţia ce adu- 
nă simbolurile raiului, de la Avraam, Isaac și Iacov, la Fecioara Maria, în mijlocul grădinii Edenului, este 
scăldată într-un alb ce poate avea ca sursă doar nemijlocirea luminii divine (Fig. 75, 245). Pornind de la 


imaginea Celui vechi de zile”, Louis Réau vede în culoarea albă „simbolul luminii eterne”. 


790 loan Istudor, Consideraţii tehnice asupra unor picturi murale din România (epocile antică, medievală și modernă), în RMI, 

793 Virgil Vătășianu, Pictura murală din nordul Moldovei, p. 27: „fundalul alb ... simbolic pentru reprezentarea raiului”. 

794 Vezi subcapitolul (III.1) „Cel vechi de zile”. 

